Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi elintarvikkeissa käytettäväksi tarkoitetuista makeutusaineista annetun direktiivin 94/35/EY muuttamisesta"

(KOM(2002) 375 lopullinen - 2002/0152 COD)

(2003/C 85/09)

Neuvosto päätti 24. heinäkuuta 2002 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 29. lokakuuta 2002. Esittelijä oli John Donnelly.

Euroopan talous- ja sosiaalikomitea hyväksyi 11. ja 12. joulukuuta 2002 pitämässään 395. täysistunnossa (joulukuun 11. päivän kokouksessa) seuraavan lausunnon äänin 101 puolesta ilman vastaääniä 6:n pidättyessä äänestämästä.

1. Komission ehdotus

1.1. Elintarvikelisäaineista annetun puitedirektiivin 89/107/ETY mukaan on annettava erityisdirektiivejä, joilla yhdenmukaistetaan eri lisäaineryhmien käyttö elintarvikkeissa. Elintarvikkeissa käytettäväksi tarkoitetuista makeutusaineista annetussa direktiivissä 94/35/EY on luettelo hyväksytyistä makeutusaineista, elintarvikkeista, joissa niitä on lupa käyttää, sekä kyseisten makeutusaineiden käytön edellytyksistä.

1.2. Direktiivi hyväksyttiin kesäkuussa 1994 ja muutettiin ensimmäistä kertaa vuonna 1996. Sitä on nyt muutettava tekniikan ja tieteen viimeaikaisen kehityksen vuoksi.

1.3. Tärkeimmät direktiiviin ehdotetut muutokset ovat seuraavat:

1.3.1. Annetaan hyväksyntä kahdelle uudelle makeutusaineelle: sukraloosille sekä aspartaamin ja asesulfaamin suolalle.

- Sukraloosi on makeutusaine, joka valmistetaan klooraamalla valvotusti sukroosia. Se on makeudeltaan 500-600-kertainen sokeriin verrattuna. Se on tätä nykyä hyväksytty useissa maissa eri puolilla maailmaa, mm. Kanadassa, Australiassa, Japanissa ja Yhdysvalloissa. Valmistajan mukaan sukraloosi tarjoaa muihin, jo hyväksyttyihin makeutusaineisiin verrattuna useita lisäetuja, esimerkiksi sen, että sukraloosi muistuttaa makuprofiililtaan erittäin paljon sokeria (vahvoihin makeutusaineisiin kuuluviksi yleisesti miellettäviä sivu- ja jälkimakuja on vähemmän) ja että se pysyy stabiilina kuumakäsittelyssä, kuten leivonnassa, jolloin kuluttajat voivat käyttää pöytäkäyttöön tarkoitettua makeutusainetta ruoanlaitossa ja leivonnassa. Sukraloosi sekoittuu hyvin sokerien kanssa.

- Aspartaamin ja asesulfaamin suola on kahden jo hyväksytyn makeutusaineen, eli aspartaamin ja asesulfaami-K:n suola. Se valmistetaan näistä kahdesta aineesta korvaamalla asesulfaami-K:n sisältämä kaliumioni aspartaamilla. Elintarvikealan tiedekomitea on arvioinut sukraloosin turvallisuutta ja tuli siihen tulokseen, että sen käyttö ei herätä uusia turvallisuuskysymyksiä. Valmistajan mukaan sukraloosin lisäetuihin kuuluu myös, että suolan muodostavat makeutusaineet eivät pääse eroamaan toisistaan, joten tuotteen laatu on vakaampi. Tätä suolaa ehdotetaan käytettäväksi niissä elintarvikeryhmissä, joissa sekä aspartaamin että asesulfaami-K:n käyttö on sallittu.

1.3.2. Syklamaattien enimmäisannosta pienennetään siten, että sen käyttö kielletään tai sitä vähennetään tietyissä elintarvikeryhmissä.

1.3.3. Komissio valtuutetaan päättämään, onko jokin aine tässä direktiivissä tarkoitettu makeutusaine.

2. Yleistä

2.1. Komitea on tyytyväinen komission ehdotukseen, joka koskee mm. kahden uuden makeutusaineen hyväksymistä. Koska tuottajat ovat kehittäneet uusia makeutusaineita (kuluttajien kysynnän perusteella, mutta myös lääketieteellisiin neuvoihin tukeutuen), on perusteltua, että elintarvikealan tiedekomitean annettua lausuntonsa hyväksyttyjen makeutusaineiden luetteloa päivitetään.

2.2. Komitea yhtyy käsitykseen, että vahvoista makeutusaineista on hyötyä kuluttajille, jotka haluavat vähentää sokerin- tai energiansaantiaan tai jotka kärsivät diabeteksesta. Kahden uuden makeutusaineen hyväksyntä tarjoaa kuluttajille ja elintarviketeollisuudelle mahdollisuuden valita entistä laajemmasta makeutusainevalikoimasta. Näin yksittäisiä makeutusaineita kulutettu määrä vähenee.

2.3. Komitea korostaa, että elintarvikelisäaineiden käyttöä olisi säänneltävä yhdenmukaisesti koko EU:ssa, jotta kuluttajille taataan yhteisössä korkeatasoinen elintarvikevalikoima ja elintarviketurvallisuus.

3. Erityistä

3.1. Komitea pitää tervetulleena, että kyseisten kahden uuden makeutusaineen ansiosta elintarviketeollisuus pystyy tuottamaan entistä useammanlaisia vähäkalorisia tuotteita ja että kuluttajat voivat käyttää pöytäkäyttöön tarkoitettuja makeutusaineita ruoanlaitossa ja leivonnassa.

3.2. Komitea haluaa varmistua, että syklamaattien käyttöä koskevat ehdotetut muutokset eivät merkitse elintarvikealan tiedekomitean asettamien hyväksyttävien päivittäisten annosten ylittämistä.

3.3. Komitea kannattaa, että komissio valtuutetaan muiden elintarvikelisäaineiden kohdalla sovelletun käytännön mukaisesti päättämään, onko jokin aine direktiivissä 94/35/EY tarkoitettu makeutusaine.

3.4. Komitea kannattaa varauksettomasti komission aikomusta valvoa tiukasti makeutusaineiden käyttöä ja erityisesti sallittujen aineiden luettelon periaatteen soveltamista, mihin makeutusainedirektiivi perustuu(1). Komitea haluaa kuitenkin toistaa huomautuksen, jonka se teki ensimmäisestä makeutusainedirektiiviä koskevasta muutoksesta antamassaan lausunnossa(2): Kun otetaan huomioon yhteispäätösmenettelyn vaatima aika ja energia, komitea ei ole vakuuttunut siitä, että menettelyä kannattaisi soveltaa paitsi makeutusaineluettelon muuttamisessa myös sen luettelon muuttamisessa, joka sisältää elintarvikkeet, joissa näiden makeutusaineiden käyttö on sallittu.

3.5. Tässä yhteydessä komitea pitää tervetulleena, että komissio tarkastelee parhaillaan mahdollisuutta käyttää elintarvikeluettelon muuttamisessa komitologiamenettelyä sillä perusteella, että puitedirektiivi 89/107/ETY on tarkoitus uudistaa vuoden 2002 lopussa.

4. Päätelmät

4.1. ETSK on tyytyväinen siihen, että elintarvikealan tiedekomitea on arvioinut kaksi uutta makeutusaineena käytettäväksi tarkoitettua ainetta ja todennut, etteivät ne anna aihetta huoleen turvallisuudesta.

4.2. Komitea tukee näiden makeutusaineiden käyttöä koskevaa komission ehdotusta, joka mahdollistaa niiden hyväksynnän yhteisön tasolla.

4.3. Euroopan talous- ja sosiaalikomitea pitää erittäin tärkeänä, että jäsenvaltiot ja komissio valvovat Euroopan elintarviketurvallisuusviranomaisen avulla jatkuvasti makeutusaineiden käyttöä mahdollisimman korkean elintarviketurvallisuustason varmistamiseksi.

Bryssel, 11. joulukuuta 2002.

Euroopan talous- ja sosiaalikomitean

puheenjohtaja

Roger Briesch

(1) Sallittujen aineiden luettelon periaatteen mukaisesti ainoastaan direktiivin liitteessä luetellut makeutusaineet ovat hyväksyttyjä.

(2) EYVL C 174, 17.6.1996.